b'\n_START_ARTICLE_\nBombardiranje Ljubljane (9. marca 1945)\n_START_PARAGRAPH_\nLeta 1945 so Ljubljano ve\xc4\x8dkrat preletavala letala vojnega letalstva ZDA, ki so bombardirala ju\xc5\xbena obmo\xc4\x8dja Nem\xc5\xa1kega rajha. Ljubljan\xc4\x8dani so do\xc5\xbeivljali alarme in so se \xc5\xbee navadili, da ameri\xc5\xa1ka letala dopoldan letijo proti severu, popoldan pa se vra\xc4\x8dajo nazaj iz voja\xc5\xa1kih operacij v ju\xc5\xbeno Italijo, na voja\xc5\xa1ka letali\xc5\xa1\xc4\x8da. Devetega marca 1945 se je zgodilo nekaj drugega. Popoldan okoli 3. ure se letala niso le vra\xc4\x8dala na jug, pa\xc4\x8d pa so napadla Ljubljano._NEWLINE_Sedemnajst bombnikov tipa Liberator je na obmo\xc4\x8dje naselja Mirje, Vrta\xc4\x8da, Toba\xc4\x8dna tovarna in Vi\xc4\x8d odvrglo okoli 40 ton bomb razli\xc4\x8dnih mo\xc4\x8di. Bombnike je spremljalo nekaj dest lovskih letal tipa Mustang. Veliko individualnih hi\xc5\xa1, vil in drugih zgradb je bilo poru\xc5\xa1enih ali hudo po\xc5\xa1kodovanih. Na Vrta\xc4\x8di je bila uni\xc4\x8dena tramvajska \xc5\xbeeleznica. Takratni dnevni \xc4\x8dasopisi so objavili seznam z imeni 46 v napadu ubitih civilistov, o \xc5\xbertvah med voja\xc5\xa1kim osebjem pa ni bilo podatkov. Veliko hi\xc5\xa1 v Ljublani je imelo po\xc5\xa1kodovane strehe in stekla oken. Bilo je tudi ve\xc4\x8d ranjenih in te\xc5\xbeko po\xc5\xa1kodovanih prebivalcev, med njimi tudi Fran Sale\xc5\xa1ki Fin\xc5\xbegar, ki je zaradi eksplozije bombe oglu\xc5\xa1el in ostal ob polovico hi\xc5\xa1e. Ni \xc5\xa1e jasno, zakaj je bil ta del Ljubljane sploh bombardiran, saj na tem delu mesta ni bilo nobenih strate\xc5\xa1ko pomembnih objektov.'